google/wiki40b huggingface dataset:
Πανελλήνιο πρωτάθλημα ποδηλασίας δρόμου

Πρωτάθλημα γυναικών

Οι α' πανελλήνιοι αγώνες γυναικών διεξήχθησαν το 1985.
Τζων Ντη

Βιογραφία

Ο Ντη ήταν ένα από τους πιο μορφωμένους ανθρώπους της εποχής του. Προσκλήθηκε να διδάξει άλγεβρα στο Πανεπιστήμιο του Παρισιού σε ηλικία λίγο μεγαλύτερη των 20 ετών. Ήταν ένθερμος υποστηρικτής της μαθηματικής επιστήμης και ικανός αστρονόμος. Ήταν, δε, και διαπρεπής εμπειρογνώμονας στη ναυσιπλοΐα, ενώ εκπαίδευε πολλούς πλοιάρχους, που προορίζονταν να κάνουν εξερευνητικά ταξίδια. Ταυτόχρονα ασχολήθηκε εντατικά με θέματα μαγείας και της ερμητικής φιλοσοφίας. Αφιέρωσε περίπου τριάντα χρόνια της ζωής του στην αναζήτηση επαφής με αγγέλους προκειμένου να μάθει την οικουμενική γλώσσα του δημιουργού. Ο Ντη δεν έκανε διάκριση ανάμεσα στις φυσικές και τις παραφυσικές επιστήμες, αλλά θεωρούσε και τις δύο απλά διαφορετικές όψεις της ίδιας αναζήτησης.
Λόγω της πολυμάθειάς του διατέλεσε σύμβουλος και διδάσκαλος της βασίλισσας Ελισάβετ Α΄, και είχε την προστασία των ισχυρότερων υπουργών, μεταξύ των άλλων του Φράνσις Ουόλσινγκαμ (Francis Walsingham), του Ουΐλιαμ Σέσιλ (William Cecil), του Σερ Φίλιπ Σίδνεϋ, του Έντουαρντ Ντάιερ (Edward Dyer) και του Ρόμπερτ Ντάντλεϊ (Robert Dudley), κόμητα του Λέστερ.
Ο Ντη συγκέντρωσε, εν ζωή, την μεγαλύτερη ιδιωτική βιβλιοθήκη, και μια από τις μεγαλύτερες στον κόσμο.
Μοντέλο του Ντρουντ

Πεδίο εφαρμογής

Ο τύπος του Ντρουντ για την ειδική αγωγιμότητα αποτελεί ικανοποιητική προσέγγιση της αγωγιμότητας μετάλλων σε θερμοκρασία δωματίου (Τ~300Κ). Βρίσκει επίσης εφαρμογή στη μελέτη του φαινομένου Χολ για ημιαγωγούς σε θερμοκρασία δωματίου.
Το μοντέλο του Ντρουντ μπορεί να εφαρμοσθεί και σε άλλα σωματίδια-φορείς ρεύματος όπως είναι οι οπές, αν και η ύπαρξη αυτών δεν προβλέπεται από το μοντέλο.
Σε χαμηλές θερμοκρασίες το μοντέλο του Ντρουντ αδυνατεί να εξηγήσει την δραστική αύξηση της ειδικής αγωγιμότητας των μετάλλων.
Το Τσίρκο του Μυστηρίου

Βραβεύσεις

Παρόλο που η σειρά υπήρξε βραχυπρόθεσμη, το Τσίρκο του Μυστηρίου έλαβε πολυάριθμες υποψηφιότητες για βραβεία. Η πρώτη του σαιζόν ήταν υποψήφια για επτά Βραβεία Emmy, εκ των οποίων κέρδισε τα πέντε. Το 2005, η δεύτερη σαιζόν συγκέντρωσε οκτώ ακόμη υποψηφιότητες χωρίς να κερδίσει κανένα βραβείο. Επίσης το 2004 η σειρά βραβεύτηκε από το Σωματείο Αμερικανών Ενδυματολόγων (CDG Award) για την κατηγορία ταινιών «Εποχής / Φαντασίας».
Yokosuka P1Y

Σχεδιασμός και ανάπτυξη

Το P1Y αναπτύχθηκε για να καλυφθεί η απαίτηση 15-Shi του Ναυτικού, που αφορούσε στην δημιουργία νέου βομβαρδιστικού ικανού να πετά με ταχύτητες παραπλήσιες του μαχητικού A6M Zero, θα είχε την ακτίνα δράσης του G4M, θα μπορούσε να μεταφέρει 900 kg βομβών και θα ήταν δυνατή η χρήση του ως βομβαρδιστικό κάθετης εφόρμησης και τορπιλοπλάνο. Επρόκειτο για ένα ιδιαίτερα φιλόδοξο σχέδιο με συνέπεια το αεροσκάφος που προέκυψε να είναι ιδιαίτερα περίπλοκο και δύσκολο στην συντήρηση. Ο σχεδιασμός του Ginga αποδίδεται στον μηχανικό Miki Tadanao, που μετά το τέλος του πολέμου εργάστηκε πάνω στα περίφημα τρένα Shinkansen.

Επιχειρησιακή ιστορία

Η παρθενική πτήση του P1Y έλαβε χώρα τον Αύγουστο του 1943. Η εταιρεία Nakajima κατασκεύασε 1.002 αεροσκάφη που αξιοποιήθηκαν ως μέσα βομβαρδιστικά και τορπιλοπλάνα, επιχειρώντας από βάσεις στην Κίνα, τη Φορμόζα, τις Μαριάνες, τις Φιλιππίνες, τα Ρίου Κίου και την ίδια την Ιαπωνία. Στα καταληκτικά στάδια του πολέμου τα P1Y χρησιμοποιήθηκαν επίσης σε αποστολές αυτοκτονίας (καμικάζι).
Το P1Y2-S Kyokko ήταν νυκτερινό μαχητικό με κινητήρες Mitsubishi Kasei, ραντάρ και πυροβόλα των 20 mm. Ολοκληρώθηκαν 96 αεροσκάφη αυτής της έκδοσης από την Kawasaki, όμως οι επιδόσεις τους σε μεγάλα ύψη ήταν ανεπαρκής και έτσι μετατράπηκαν πάλι σε βομβαρδιστικά.

Διασωζόμενα αεροσκάφη

Ένα P1Y1 σώζεται στο Κτίριο Paul Garber του Εθνικού Μουσείου Αεροπορίας και Διαστήματος των ΗΠΑ. Παρόλο που η άτρακτος έχει φωτογραφηθεί πολλές φορές και υπάρχουν φωτογραφίες της στο διαδίκτυο, τα φτερά και οι κινητήρες αποθηκεύτηκαν σε διαφορετική τοποθεσία και πιθανολογείται ότι διατηρούνται ακόμη. Το αεροσκάφος ήταν ένα από τα τρία P1Y που μετά τον πόλεμο μεταφέρθηκαν στις ΗΠΑ για αξιολόγηση.
Τρίλοφος Πιερίας

Υποδομή

Ο οικισμός έχει δυο ναούς, τον Άγιο Γεώργιο (πολιούχος)  και τον Άγιο Αθανάσιο όπου είναι και το κοιμητήριο. Υπάρχουν επίσης δυο ξωκλήσια, οι Άγιοι Θεόδωροι και η Αγία Τριάδα. Από  εκπαιδευτήρια, στο χωριό λειτουργούν ένα διθέσιο Δημοτικό Σχολείο και μονοθέσιο Νηπιαγωγείο. Ο Πολιτιστικός Σύλλογος με την επωνυμία "Αριστοτέλης" ιδρύθηκε το 1982. Στο ποδόσφαιρο, ο Μέγας Αλέξανδρος Τριλόφου αγωνίζεται στη Γ΄ ερασιτεχνική κατηγορία (2ο όμιλο) του τοπικού πρωταθλήματος της Ε.Π.Σ. Πιερίας. Επίσης, ο Τρίλοφος διαθέτει γεωργικό συνεταιρισμό και αρδευτικό δίκτυο (έγινε μια λιμνοδεξαμενή). Το καλοκαίρι του 2007 ο Τρίλοφος αποτέλεσε επίκεντρο στη διαμάχη για το νερό με τον Κούκο.

Ιστορικά στοιχεία

Η παλαιότερη ονομασία του χωριού ήταν Τόχοβα. Στα χρόνια της Τουρκοκρατίας ήταν κεφαλοχώρι. Λίγο μετά ονομάστηκε "Παλιονέληνη" (ίσως από το: Παλιοί Έλληνες).
Ο περιηγητής Σχοινάς γράφει χαρακτηριστικά ότι η Τόχοβα "κείται επί των υπωρειών των Πιερίων ορέων και είναι το μόνο επίφοβον χωρίον της προς Βέροιαν οδού, αλλ'  είναι πανταχόθεν ευπρόσβλητον, αι δε οικίαι του εισίν εκ πλίνθων ως και το τέμενος αυτού".
Στις 17 Ιουλίου του 1943 εκτελέστηκαν στο χωριό 13 κάτοικοι, σε αντιποινα από τους Γερμανούς.
Το πολύ καλό και υγιεινό κλίμα στο χωριό συνετέλεσε στο να γίνει χώρος υποδοχής των φυματικών ασθενών. Μετά τη δεκαετία του '60 παρουσιάστηκε το φαινόμενο της έντονης μετανάστευσης στο εξωτερικό. Ενώ το 1940 το χωριό είχε γύρω στους 2.500 κατοίκους, σήμερα έχει περίπου 600.
Η Παλιονέληνη μετονομάστηκε σε Τρίλοφον το 1950.
Γερμανικό πρωτάθλημα ποδοσφαίρου ανδρών 1983-1984

Το πρωτάθλημα της περιόδου 1983-1984 ήταν το 21ο από την καθιέρωση της Μπουντεσλίγκα. Πρωταθλήτρια αναδείχθηκε η ΦφΜ Στουτγκάρδη, για 1η φορά από την καθιέρωση της Μπούντεσλιγκα το 1963 και 3η στην ιστορία της. Πρώτοι σκόρερ αναδείχθηκε ο Καρλ-Χάινς Ρουμενίγκε της Μπάγερν Μονάχου, με 26 γκολ.
Πρωτάθλημα καλαθοσφαίρισης Α1 εθνικής κατηγορίας γυναικών 2015-2016

Κανονική Περίοδος (Α' Φάση)

Η Α' Φάση του Πρωταθλήματος (κανονική περίοδος) διεξήχθη από τις 10 Οκτωβρίου 2015 μέχρι τις 12 Μαρτίου 2016. Τα σωματεία που συμμετείχαν αναμετρήθηκαν μεταξύ τους δύο φορές. Η κλήρωση για την κατάρτιση του προγράμματος έλαβε χώρα στις 18 Αυγούστου 2015 στην Αθήνα. Το πρόγραμμα και τα αποτελέσματα των αναμετρήσεων ήταν τα ακόλουθα:
Ρουφίνος (ποιητής)

Πληροφορίες από τα επιγράμματά του Ρουφίνου

Ποιήματά του διασώθηκαν στην Παλατινή Ανθολογία, στην Ανθολογία του Πλανούδη και στο Appendix Barberino-Vaticana. Στα ποιήματα αυτά ασχολείται αποκλειστικά με ερωτικά θέματα και αναφέρει σε αυτά σημαντικό αριθμό γυναικών: Ελπίδα (V.9), Προδίκη (V.12, V.66, V. 103), Ευρώπη (V.14), Μελίτη (V.15, V.2, V.36, V.94), Βοώπις (V.22), Μέλισσα (V.27), Ροδόπη (V.36, V.92), Ροδόκλεια (V.36, V.73, V.74), Λέμβιον (V.44), Κερκούριον (V.44)͵ Θάλεια (V.47), Φιλίππη (V.61), Μαιονίδα (V.69), Φίλη (V.70), Νικομάχη (V.71), Αμυμώνη (V.75), Μελισσιάς (V.87). Αναφέρει και τα ανδρικά ονόματα Πρωτομάχος, Ζήνων (V.71).
Οι δυο τοποθεσίες που αναφέρονται στα ποιήματά του είναι η Κορρησός, συνοικία της Εφέσου μαζί με το ναό της Αρτέμιδος (V.9), καθώς και το λιμάνι της Σάμου (V.44).
Τέλος στο επίγραμμά του V.61 αναφέρει το παιχνίδι κόνδακας, το οποίο αναφέρεται στον Ιουστινιάνειο Κώδικα του 529 μ.Χ.
Σε ένα επίγραμμα (V.284), αναφέρεται ότι είναι του «Ρούφινου Δομέστικου». Από τη βιβλιογραφία ο Ρούφινος ο Δομέστικος θεωρείται ότι δε συμπίπτει με τον Ρούφινο των άλλων επιγραμμάτων.

Χρονολόγηση του Ρουφίνου

Αρχικά, είχε θεωρηθεί ότι ο Ρουφίνος έζησε τον 6ο αιώνα, αλλά αργότερα θεωρήθηκαν ως πιθανοί χρόνοι είτε ο 4ος αιώνας, αλλά και τα μισά ή το δεύτερο μισό του 2ου αιώνα. Σε κάθε περίπτωση, οι εκτιμήσεις αυτές απέχουν μεταξύ τους γιατί δεν υπάρχουν απτά στοιχεία για τη χρονολόγηση των επιγραμμάτων του Ρουφίνου.

Η αποκαλούμενη Sylloge Rufiniana

Τα ποιήματα / επιγράμματα του Ρουφίνου που βρίσκονται στο πέμπτο βιβλίο της Παλατινής Ανθολογίας θεωρείται πιθανόν ότι αποτελούσαν μια ανθολογία που αποκαλείται από κάποιους μελετητές Sylloge Rufiniana.
Η Δολοφονία της Ρόζμαρι

Υπόθεση

Κατά τη διάρκεια του Δεύτερου Παγκοσμίου Πολέμου, μια γυναίκα ονόματι Ρόζμαρι, γράφει ένα γράμμα στον φίλο της, ζητώντας του να χωρίσουν. Στις 28 Ιουνίου του 1945, η Ρόζμαρι παρευρίσκεται στο χορό αποφοίτησης με τον καινούργιο της φίλο, τον Ρόι, που της προτείνει να απομονωθούν σε ένα μέρος. Ενώ βρίσκονται εκεί, δέχονται επίθεση από έναν μυστηριώδη άνδρα με πολεμική στολή, που τους σουβλίζει και τους δύο με δίκρανο και πίσω του αφήνει ένα τριαντάφυλλο.
Στις 28 Ιουνίου του 1980, η Παμ Μακντόναλντ οργανώνει τον πρώτο χορό αποφοίτησης μετά από 35 χρόνια, με τις φίλες της, Λίσα, Σέρι και το ερωτικό ενδιαφέρον της Σέρι, τον Καρλ. Εκείνο το απόγευμα, ενώ επισκέπτεται τον φίλο της και σερίφη της πόλης, Μαρκ Λόντον, κρυφακούει μια αναφορά για έναν μυστηριώδη άνδρα. Εκείνη τη νύχτα, αφότου η Παμ φεύγει για το πάρτι, η Σέρι λαμβάνει μια απρόσμενη επίσκεψη από τον Καρλ. Ενώ ο Καρλ γδύνεται, δέχεται επίθεση και δολοφονείται με μια ξιφολόγχη. Ο δολοφόνος έπειτα σουβλίζει την Σέρι με ένα δίκρανο.
Στο χορό, η Παμ αισθάνεται να την κατακλύζει ένα κύμα ζήλιας, διότι ο Μαρκ χορεύει με τη Λίζα και φεύγει όταν ο Μαρκ βρέχει το φόρεμά της κατά λάθος με το ποτό του. Επιστρέφει στη φοιτητική εστία για να αλλάξει και την καταδιώκει ο ίδιος μυστήριος άνδρας, αλλά καταφέρνει να του ξεφύγει. Τα βρίσκει πάλι με τον Μαρκ και εκείνος επιχειρεί να ερευνήσει το περιστατικό, αλλά δε βρίσκει τίποτα. Πηγαίνουν να ερευνήσουν το σπίτι του ταγματάρχη. Η Παμ συνειδητοποιεί ότι η κόρη του ήταν η Ρόζμαρι και ότι ο δολοφόνος δε βρέθηκε ποτέ. Πεπεισμένοι ότι ο μυστηριώδης άνδρας που επιτέθηκε στην Παμ είναι ο μοναδικός υπεύθυνος, ο Μαρκ και η Παμ επιστρέφουν πίσω στο χορό και προειδοποιούν την φύλακα, Άλισον, για τον πιθανό κίνδυνο.
Εν τω μεταξύ, η Λίσα πηγαίνει στην πισίνα να δροσιστεί και έρχεται αντιμέτωπη με το δολοφόνο, ο οποίος της κόβει το λαρύγγι. Ο φίλος της Λίσα, ο Πολ, συλλαμβάνεται από τον Μαρκ λόγω μέθης. Η Άλισον ενώ ψάχνει τη Λίσα, μαχαιρώνεται από το δολοφόνο. Ο Μαρκ προσπαθεί να καλέσει την καμπίνα στην οποία πήγε ο σερίφης, αλλά αγνοείται από τον εργαζόμενο.
Ο Μαρκ και η Παμ πηγαίνουν να ερευνήσουν τα νεκροταφεία και ανακαλύπτουν έναν ανοιχτό τάφο με το πτώμα της Λίσα. Ο Μαρκ της λέει για τον ύποπτο που πιάστηκε νωρίτερα και η Παμ υποπτεύεται ότι είναι ο ίδιος δολοφόνος που σκότωσε τη Ρόζμαρι και τον φίλο της το 1945. Πηγαίνουν να ερευνήσουν το σπίτι του ταγματάρχη Τσάτχαμ ξανά. Ο Μαρκ δέχεται επίθεση, ενώ παράλληλα ο δολοφόνος κυνηγά την Παμ μέσα στο σπίτι. Ένας άνδρας εμφανίζεται και πυροβολεί τον δολοφόνο. Ο δολοφόνος σηκώνεται και πυροβολεί τον άνδρα, σκοτώνοντάς τον, προτού επιτεθεί ξανά στην Παμ. Κατά τη διάρκεια της πάλης, ο δράστης αποκαλύπτεται ως ο σερίφης Φρέιζερ. Στρέφει το όπλο στον εαυτό του και αυτοκτονεί.
Την επόμενη ημέρα, ο Μαρκ επιστρέφει την Παμ στον κοιτώνα της και εκείνη ανεβαίνει πάνω μόνη της. Ανακαλύπτει τα πτώματα των Σέρι και Καρλ στο μπάνιο της, ουρλιάζει όταν βλέπει τον Καρλ να ζωντανεύει. Στο τέλος συνειδητοποιεί ότι ο Καρλ είναι νεκρός και ότι ήταν παραίσθηση το γεγονός ότι ξανά ζωντάνεψε.
Junkers Ju 352

Σχεδιασμός και ανάπτυξη

Την άνοιξη του 1942 το Υπουργείο Αεροπορίας του Ράιχ διέταξε την εταιρεία Junkers να επανασχεδιάσει το μεταγωγικό Ju 252 έτσι ώστε να απαιτούνται όσο το δυνατόν λιγότερες πρώτες ύλες στρατηγικής σημασίας για την κατασκευή του. Το αεροσκάφος που προέκυψε εξωτερικά έμοιαζε πολύ με το Ju 252, ακολουθώντας την γενική διάταξή του, όμως στην πραγματικότητα επρόκειτο για μία εντελώς νέα σχεδίαση: pροωθούνταν από αστεροειδείς κινητήρες Bramo 323R (αντί για τους Junkers Jumo 211F του Ju 252), είχε παρόμοιες πτέρυγες που ήταν τοποθετημένες πιο πίσω στην άτρακτο και ήταν εξ ολοκλήρου κατασκευασμένο από ξύλο. Επίσης διέθετε ράμπα φορτο/εκφόρτωσης στο πίσω μέρος, που επέτρεπε την εύκολη μεταφορά ογκωδών φορτίων και οχημάτων.
Το Ju 352 ήταν πολύ ανώτερο του Junkers Ju 52, του κύριου μεταγωγικού της Luftwaffe, όμως αποδείχθηκε κατώτερο σε επιδόσεις σε σχέση με το Ju 252. Οι παραδόσεις αεροσκαφών ξεκίνησαν το καλοκαίρι του 1944, όμως η παραγωγή του τύπου διεκόπη πρόωρα εξαιτίας της επιδεινούμενης για την Γερμανία τροπής του πολέμου, με την αεροπορία να παραλαμβάνει μόλις δέκα αεροσκάφη προπαραγωγής και 33 Ju 352A.
Ρομποτική

Ιστορική Αναδρομή

Ο όρος ρομπότ πρωτοεμφανίζεται σε ένα θεατρικό έργο επιστημονικής φαντασίας του Τσέχου συγγραφέα Κάρελ Τσάπεκ το 1921 και προέρχεται από τη σλαβική λέξη robota που σημαίνει εργασία. Η αυτοματοποίηση της παραγωγικής διαδικασίας στις βιομηχανίες μαζικής παραγωγής αντικαθιστά τους ανθρώπους με εξειδικευμένες μηχανές που εκτελούν μια προκαθορισμένη σειρά κατεργασιών στα προϊόντα που παράγονται. Στόχος της αυτοματοποίησης, η οποία γίνεται εφικτή με την ανάπτυξη της επιστήμης και της τεχνολογίας τον 20ό αιώνα, είναι η αυξημένη παραγωγικότητα, η βελτιωμένη ποιότητα, η αύξηση του κέρδους των επιχειρήσεων αλλά και η ελεγξιμότητα των μέσων παραγωγής.
Το 1961 κατασκευάζεται και τίθεται σε λειτουργία το πρώτο βιομηχανικό ρομπότ. Σύμφωνα με έναν ευρέως αποδεκτό ορισμό, χρονολογούμενο από το 1980, ένα βιομηχανικό ρομπότ είναι μια επαναπρογραμματιζόμενη μηχανή σχεδιασμένη να μετακινεί αντικείμενα, εργαλεία ή διατάξεις μέσω μιας ποικιλίας προγραμματιζόμενων κινήσεων, για την εκτέλεση εργασιών. Ο ορισμός αυτός αντανακλά την τρέχουσα χρήση των ρομπότ στη βιομηχανία, η οποία αποτελεί έναν αναπτυγμένο και ώριμο τομέα εφαρμογής της ρομποτικής τεχνολογίας και των προϊόντων της. Τυπικές εφαρμογές τους στη βιομηχανία περιλαμβάνουν τη φόρτωση - εκφόρτωση προϊόντων τη βαφή την κοπή κ.τ.λ.
Άλλοι τομείς εφαρμογής της ρομποτικής τεχνολογίας είναι η εξερεύνηση του διαστήματος, η ιατρική, οι αγροτικές εφαρμογές, η έρευνα και διάσωση κ.τ.λ. Η ρομποτική τεχνολογία στους τομείς αυτούς, παρά την ύπαρξη πρωτοτύπων, είναι ακόμη σε πρωταρχικό στάδιο. Τα αίτια για το γεγονός αυτό μπορούν να αναζητηθούν στην έλλειψη βαθύτερης κατανόησης των μηχανισμών ελέγχου που επιτρέπουν στον άνθρωπο να χειρίζεται επιδέξια μια ποικιλία αντικειμένων στην καθημερινότητά του. Για παράδειγμα, ο επιτυχής χειρισμός ενός ποτηριού αποτελεί μια καθημερινή ενέργεια ενός ανθρώπου, χωρίς ο ίδιος να είναι σε θέση να εξηγήσει τις λεπτομέρειες και την αλληλουχία των ενεργειών που είχαν ως αποτέλεσμα την επιτυχή έκβαση της δράσης του. Η ερευνητική δραστηριότητα για την προαγωγή της επιστήμης και της τεχνολογίας σ αυτόν τον τομέα είναι, επομένως, ιδιαίτερα έντονη.
Τα έργα επιστημονικής φαντασίας έχουν επηρεάσει τους περισσότερους στον τρόπο με τον οποίο φαντάζονται τα ρομπότ. Από τα βιβλία του Ρώσου συγγραφέα Ισαάκ Ασίμωφ τη δεκαετία του 1940 έως τα κινηματογραφικά έργα, όπως Ο πόλεμος των άστρων, τα ρομπότ παρουσιάζονται σαν ανθρωποειδή τα οποία μπορούν να περπατούν, να μιλούν, να βλέπουν, να ακούνε και, σε μερικές περιπτώσεις, να είναι προικισμένα με αισθήματα. Στην επιστημονική κοινότητα, ρομπότ θεωρούνται οι μηχανές αυτές, οι οποίες ανεξάρτητα από την εμφάνισή τους, είναι ικανές να αλλάξουν το περιβάλλον στο οποίο λειτουργούν, μέσα από δράσεις που ακολουθούν κάποιους εγγενείς κανόνες και με βάση δεδομένα για το ίδιο το ρομπότ και για το περιβάλλον του, που αποκτώνται από τα αισθητήρια με τα οποία είναι εφοδιασμένο.
dinik tv sub me
Γιάννης Γκιωνάκης

Βιογραφία

Γεννήθηκε στην Αθήνα. Ξεκίνησε σπουδές στην Ιατρική αλλά τον κέρδισε το θέατρο. Σπούδασε θέατρο στη Δραματική Σχολή του Κάρολου Κουν και στη σχολή του Ελληνικού Ωδείου. Στον κινηματογράφο, αξέχαστη παραμένει η ερμηνεία του στην ταινία Τα κίτρινα γάντια ως «Μπρίλης». Τέσσερα χρόνια πριν το θάνατό του, υπέστη εγκεφαλικό επεισόδιο και ακολούθησαν σοβαρά προβλήματα υγείας.

Θάνατος

Τον τελευταίο μήνα της ζωής του η υγεία του παρουσίασε σοβαρή επιδείνωση. " Έσβησε " το απόγευμα της Κυριακής 25 Αυγούστου 2002 στο νοσοκομείο "Λευκός Σταυρός" από μόλυνση του αναπνευστικού. Κηδεύτηκε το απόγευμα της Δευτέρας 26 Αυγούστου 2002 από το Α' Νεκροταφείο Αθηνών παρουσία πολλών συναδέλφων του και απλού κόσμου. Σύμφωνα με δήλωσή του είχε γεννηθεί την ίδια χρονιά (1924) με το φίλο του κι επίσης ηθοποιό Νίκο Ρίζο. Κόρες του είναι οι Πωλίνα Γκιωνάκη και Ρενάτα Γκιωνάκη
Μαθηματική αναγωγή

Η μαθηματική αναγωγή ονομάζεται η μετατροπή μιας έκφρασης σε ταυτόσιμη αλλά απλούστερη μορφή. Χρησιμοποιείται σε όλους σχεδόν τους κλάδους των μαθηματικών. Στα κλάσματα, (μαθηματική) αναγωγή ονομάζεται και «απλοποίηση» και ονομάζεται η επανεγγραφή των όρων του κλάσματος με απλούστερους όρους. Στα ριζικά (μαθηματική) αναγωγή ονομάζεται η επανεγγραφή του περιεχομένου των ριζικών με απλούστερο τρόπο.
Στη Γραμμική Άλγεβρα η (μαθηματική) αναγωγή εφαρμόζει κανόνες για να μετατρέψει την εξίσωση, το σύστημα εξισώσεων ή τους πίνακες (μήτρες) σε ισοδύναμη αλλά απλούστερη μορφή.
Τέλος η (μαθηματική) αναγωγή αναφέρεται και στην τεχνική της ολοκλήρωσης κατά μέλη για τη διευκόλυνση του υπολογισμού τους με την επανεγγραφή τους ως έκφρασης που περιέχει απλούστερα (στον υπολογισμό) ολοκληρώματα.
Σειρήνα

Η Σειρήνα είναι μία απλή μηχανή ή όργανο παραγωγής οξύ και έντονου ήχου. Ανάλογα με το μέσον ενεργοποίησής της διακρίνεται σε: χειροκίνητη, ατμοκίνητη (ατμοσειρήνα) και ηλεκτροκίνητη. Ανάλογα με τη χρήση τους χαρακτηρίζονται σε απλές, συναγερμού και αεράμυνας.
 Απλές σειρήνες φέρουν μέσα άμεσης επέμβασης, (περιπολικά, ασθενοφόρα κλπ) καθώς τρένα και πλοία.
 
Συναγερμού φέρουν πολεμικές εγκαταστάσεις, πολεμικά πλοία, πολλές βιομηχανίες κυρίως χημικών προϊόντων, καθώς και εγκαταστάσεις περιορισμένης διαφυγής (γέφυρες, σήραγγες κ.λπ).
 Σειρήνες αεράμυνας φέρονται μόνιμα σε επιλεγμένα σημεία πόλεων, λιμένων, αεροδρομίων καθώς και σε εγκαταστάσεις υψηλού ενδιαφέροντος ως μέσον ειδοποίησης επικείμενης αεροπορικής προσβολής ή λήξης του συναγερμού. Μέχρι τη δεκαετία του 1960 πολλά εργοστάσια χρησιμοποιούσαν σειρήνες για αλλαγές βάρδιας ή έναρξη και λήξη εργασίας.
Αναγνώριση: Ο ήχος των απλών σειρήνων είναι επαναλαμβανόμενος ενός τόνου ή δίτονος ή και τρίτονος. Ο ήχος των σειρήνων συναγερμού είναι επαναλαμβανόμενος με απότομες διακοπές, ενώ εκείνος της αεράμυνας είναι ομαλής αυξομείωσης μακράς διάρκειας.
Εφευρέτης της σειρήνας ήταν ο Σκοτσέζος John Robinson (Τζων Ρόμπινσον) στο τέλος του 18ου αιώνα. Το όνομα «σειρήνα» οφείλεται στο Γάλλο εφευρέτη ανάλογης συσκευής το 1819 Charles Cagniard de La Tour (Σάρλ Κανιάρ ντε Λα Τουρ). Οι ηλεκτροκίνητες σειρήνες χρησιμοποιούνται για την παραγωγή ακουστικών σημάτων και ειδικότερα για συναγερμούς. 
Οι ηλεκτροκίνητες σειρήνες συναγερμού πολιτικής άμυνας ειδοποιούν για επικείμενη αεροπορική επίθεση τούς πληθυσμούς των πόλεων. Στην Ελλάδα υπάρχουν εγκατεστημένες περίπου 700 ηλεκτροκίνητες και 1000 χειροκίνητες σειρήνες συναγερμού στα αστικά κέντρα και σε ακριτικές περιοχές. Υπεύθυνος φορέας για τη λειτουργία τους είναι το Υπουργείο Προστασίας του Πολίτη σε συνεργασία με την ΠΣΕΑ (Πολιτική Σχεδίαση Εκτάκτων Αναγκών). Στην Ελλάδα οι πιο συνηθισμένοι τύποι ηλεκτρικών σειρήνων πολιτικής άμυνας είναι ο γερμανικός SIEMENS L135 (από τον Β' Παγκόσμιο Πόλεμο) και ο ελληνικής σχεδίασης και κατασκευής ΝΕΒΑ55 της εταιρείας ΒΗΛΜΑ. Ελέγχονται σε ετήσια βάση για την καλή τους λειτουργία σε πανελλαδικό επίπεδο στο πλαίσιο της στρατιωτικής άσκησης "Παρμενίων" με δοκιμαστική ήχηση που περιλαμβάνει σήμα συναγερμού (αυξομειούμενος ήχος 1') και σήμα λήξης (σταθερός ήχος 1').
Δορυφορικό Διαδίκτυο

Πλεονεκτήματα

Το Δορυφορικό Διαδίκτυο παρέχει υπηρεσίες βίντεο, ραδιοφώνου και τηλεφώνου. Και είναι λύσεις σημαντικές για χρήστες των οποίων η επίγεια υποδομή δεν μπορεί να ικανοποιήσει τις ανάγκες για υψηλές ταχύτητες και νέα τεχνολογικά δεδομένα λόγω της τοπολογίας του εδάφους. Το Δορυφορικό Διαδίκτυο απευθύνεται κυρίως σε επαγγελματίες, μικρομεσαίες επιχειρήσεις ή άλλους χρήστες οι οποίοι χρησιμοποιούν το Διαδίκτυο ως μέσο λήψης και εκπομπής μεγάλου όγκου δεδομένων μέσω Παγκοσμίου Ιστού.

Το δορυφορικό Διαδίκτυο στην πράξη

Οι εντυπωσιακές ταχύτητες "κατεβάσματος" (downloading) δεν αφήνουν αδιάφορο κανένα χρήστη του Διαδικτύου. Το δορυφορικό Διαδίκτυο άρχισε να εμφανίζεται πρόσφατα και, προς το παρόν, δεν αφορά την πλειονότητα των Ελλήνων χρηστών. Πολλές εταιρείες, όμως, έρχονται να λύσουν κατά κάποιο τρόπο το «πρόβλημα» αυτό, προσφέροντας υψηλής ταχύτητας (broadband) Διαδίκτυο, μέσω δορυφόρου με δυο τρόπους.
Ο πρώτος τρόπος είναι η μονόδρομη δορυφορική σύνδεση, που επιτρέπει μόνο downloading. Πρόκειται δηλαδή για έναν συνδυασμό επίγειας και δορυφορικής σύνδεσης. Ο χρήστης, ανεξάρτητα του τι επίγεια σύνδεση διαθέτει, πρέπει να εφοδιασθεί με το ειδικό δορυφορικό "πιάτο" και την ειδική κάρτα σύνδεσης του δέκτη με τον υπολογιστή. Στην περίπτωση αυτή η ταχύτητα uploading περιορίζεται στις δυνατότητες της επίγειας σύνδεσης, όμως με την χρήση του δορυφόρου η ταχύτητα downloading μπορεί και να φθάσει τα 400 Kbps και να τα ξεπεράσει σε ορισμένες περιπτώσεις. Στην πράξη αυτό σημαίνει ότι ένα μεγάλο αρχείο, της τάξεως των 10 MB θα "κατέβει" σε τρία, περίπου, λεπτά. Ο τρόπος αυτός έχει υπερκεραστεί από τις ταχύτητες που επιτυγχάνονται από τις ADSL συνδέσεις.
Ο δεύτερος τρόπος δορυφορικής σύνδεσης που ανεξαρτητοποιεί εντελώς τον χρήστη από τα επίγεια καλώδια και τους τηλεφωνικούς - Διαδικτυακούς παρόχους είναι η αμφίδρομη δορυφορική σύνδεση, που προσφέρεται ειδικά για τις επιχειρήσεις σε χαμηλή τιμή. Η σύνδεση αυτή υποστηρίζει ταχύτητες 128 Κbps στο downloading και browsing εως 512 Kbps.
Αυτός ο τρόπος διασύνδεσης με το Διαδίκτυο λύνει τα χέρια σε συγκεκριμένες κατηγορίες εταιρειών, που θέλουν την ανεξαρτησία τους σε ότι αφορά τις επίγειες τηλεφωνικές γραμμές ή γραμμές δεδομένων. Είναι δε ιδανικός για εταιρείες που διαθέτουν παραγωγικές μονάδες σε δύσβατα μέρη, όπως, π.χ., ιχθυοκαλλιέργειες, κτηνοτροφικές μονάδες αλλά και για εταιρείες με μεγάλη γεωγραφική διασπορά που έχουν ανάγκη από ένα αξιόπιστο δίκτυο intranet.

Ασφάλεια

Η ασφάλεια αποτελεί γενικότερο πρόβλημα των ασύρματων επικοινωνιών λόγω της φύσης του ασύρματου καναλιού. Μια προτεινόμενη λύση είναι η κρυπτογράφηση των δεδομένων από τον πομπό και η αποκρυπτογράφηση από τον δέκτη, είτε με δημόσια είτε με ιδιωτικά κλειδιά, η οποία εξασφαλίζει ασφαλή μετάδοση των δεδομένων και αποφυγή υποκλοπών. Τα τελευταία χρόνια, μέσα στην προσπάθεια προτυποποίησης των πρωτοκόλλων για δορυφορικά δίκτυα εντάσσεται και η ανάπτυξη ενός πρωτοκόλλου που να παρέχει ασφάλεια.
1807 Σλοβακία

Φυσικά χαρακτηριστικά

O φασματικός τύπος της Σλοβακίας είναι S (λιθώδης). Η Σλοβακία περιστρέφεται γύρω από τον εαυτό της μία φορά κάθε 308 ώρες (12,8 ημέρες), μία από τις αργότερες περιστροφές για αστεροειδή της Κύριας Ζώνης.
Τεχνητή επιλογή

Τεχνητή επιλογή είναι η διαδικασία κατά την οποία ο άνθρωπος χρησιμοποιεί για αναπαραγωγή ζώα ή φυτά με χαρακτηριστικά που έχουν ορισμένο ενδιαφέρον για αυτόν, καθορίζει δηλαδή ποιοι γονότυποι θα αναπαραχθούν περισσότερο σε σχέση με άλλους. Με την επιλογή, απομακρύνονται από τον πληθυσμό ανεπιθύμητα γονίδια, ενώ παράλληλα αυξάνεται η συχνότητα γονιδίων με ευνοϊκή επίδραση στα χαρακτηριστικά που ενδιαφέρουν. Συνήθως, κατά την τεχνητή επιλογή διατηρούνται για αναπαραγωγή τα άτομα που η φαινοτυπική τους τιμή για τον προς βελτίωση χαρακτήρα είναι μεγαλύτερη ή μικρότερη από μια ορισμένη τιμή, ενώ τα υπόλοιπα άτομα δε συμμετέχουν στον πληθυσμό της επόμενη γενεάς.
Αβρααμίτες

Ιστορικό

Οι Αβρααμίτες ήταν μια ιουδαΐζουσα αίρεση που έκανε την εμφάνισή της στην περιοχή Novy Bydzon της Βοημίας περί το 1747. Ηγέτης τους ήταν ο ράπτης Jan Pita. Μέχρι το 1748 κράτησε η ανάκριση των μελών της αίρεσης, οπότε αυτός μαζί με άλλα τρία μέλη εκτελέστηκαν. Κάποια μέλη της έγινανα χριστιανοί, ενώ αρκετοί συνέχισαν να δρουν μυστικά μέχρι το 1750, οπότε εκδόθηκε διάταγμα ανοχής για όσους ήταν μη Ρωμαιοκαθολικοί.

Η διάλυσή τους

Όταν τα μέλη της αρνήθηκαν να δηλώσουν χριστιανοί, ή ιουδαίοι, τελικά εξορίσθηκαν στα ουγγρικά σύνορα, ενώ οι άρρενες κατατάχθηκαν υποχρεωτικά στο στρατό. Έτσι διαλύθηκαν.

Πεποιθήσεις

Οι Αβρααμίτες αρνούνταν την Αγία Τριάδα, απείχαν από το χοιρινό κρέας, ενώ τηρούσαν την αργία του Σαββάτου, κάποια μέλη επίσης είχαν κάνει περιτομή.